HR Službeni list Europske unije 110

32013D0092



SLUŽBENI LIST EUROPSKE UNIJE 18.02.2013.

PROVEDBENA ODLUKA KOMISIJE

od 18. veljače 2013.

o nadzoru, provjerama zdravstvenog stanja bilja i mjerama koje se moraju poduzeti za drveni materijal za pakiranje koji se stvarno koristi za prijevoz određenih proizvoda podrijetlom iz Kine

(priopćena pod brojem dokumenta C(2013) 789)

(2013/92/EU)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno treću rečenicu njezinog članka 16. stavka 3.,

budući da:

(1) Drveni materijal za pakiranje koji se stvarno koristi pri prijevozu predmeta svih vrsta u Uniju mora biti u skladu s točkama 2. i 8. odjeljka I. dijela A Priloga IV. Direktivi 2000/29/EZ.

(2) Provjere zdravstvenog stanja bilja, koje su države članice nedavno provele, pokazale su da je drveni materijal za pakiranje koji se koristi pri prijevozu određenih proizvoda podrijetlom iz Kine zaražen štetnim organizmima, posebno Anoplophora glabripennis (Motschulsky), koji je uzrokovao izbijanja zaraze tim organizmima u Njemačkoj, Francuskoj, Italiji, Nizozemskoj, Austriji i Ujedinjenoj Kraljevini.

(3) Stoga bi drveni materijal za pakiranje tih proizvoda trebao podlijegati nadzoru iz članka 13. stavka 1. Direktive 2000/29/EZ, provjere zdravstvenog stanja bilja iz članka 13.a stavka 1. točke (b) podtočke iii. te Direktive i, prema potrebi, mjera iz članka 13.c stavka 7. te Direktive. Rezultati tih provjera zdravstvenog stanja bilja trebali bi se dostaviti Komisiji.

(4) Na temelju rezultata o kojima je Komisija obaviještena, za ocjenu učinkovitosti te Odluke i ocjenu fitosanitarnih rizika pri uvozu u Uniju, potrebno je do 31. svibnja 2014. preispitati drveni materijal za pakiranje koji se koristi pri prijevozu određenih proizvoda podrijetlom iz Kine.

(5) Ova bi se Uredba trebala primjenjivati do 31. ožujka 2015.

(6) Mjere predviđene u ovoj Odluci u skladu su s mišljenjem Stalnog odbora za biljno zdravstvo,

DONIJELA JE OVU ODLUKU:

Članak 1.

Definicije

Za potrebe ove Odluke primjenjuju se sljedeće definicije:

(a) „drveni materijal za pakiranje” znači drvo ili proizvodi od drva koji se koriste za potporu, zaštitu ili prenošenje proizvoda, u obliku sanduka, kutija, gajbi, bubnjeva i slične ambalaže, paleta, sandučastih paleta (boks-paleta) i ostalih podloga za utovar, okvira i obloga za palete, a koji se stvarno koristi u prijevozu predmeta svih vrsta; obrađeno drvo proizvedeno ljepilom, toplinom ili pritiskom ili njihovom kombinacijom te materijal za pakiranje u cijelosti sastavljen od drva debljine 6 mm ili manje su isključeni;

(b) „određeni proizvodi” znači proizvodi podrijetlom iz Kine koji se u Uniju uvoze pod oznakama kombinirane nomenklature navedenima u Prilogu I. i koji odgovaraju nazivima utvrđenima u Prilogu I. Uredbi Vijeća (EEZ) br. 2658/87 (2);

(c) „pošiljka” znači količina proizvoda obuhvaćena jednim dokumentom potrebnim za carinske ili druge formalnosti.

Članak 2.

Nadzor

1. Drveni materijal za pakiranje svake pošiljke određenih proizvoda podliježe carinskom nadzoru u skladu s člankom 37. stavkom 1. Uredbe Vijeća (EEZ) br. 2913/92 (3) i nadzoru nadležnih službenih tijela kako je navedeno u članku 13. stavku 1. Direktive 2000/29/EZ. Određeni proizvodi mogu podlijegati carinskom nadzoru kako je određeno u članku 4. stavku 16. točkama (a), (d), (e), (f) i (g) Uredbe (EEZ) br. 2913/92, samo ako su dovršene formalnosti određene u članku 3.

2. Nadležna službena tijela mogu zahtijevati da uprave zračnih luka, uprave luka uvoznika ili drugih subjekata, kako se međusobno dogovore, čim saznaju za dolazak određenih proizvoda, unaprijed o tome obavijeste carinarnicu na točki ulaska i službeno tijelo na točki ulaska.

Članak 3.

Provjere zdravstvenog stanja bilja

Drveni materijal za pakiranje pošiljaka određenih proizvoda podliježe provjerama zdravstvenog stanja bilja predviđenima u članku 13.a stavku 1. točki (b) podtočki iii. Direktive 2000/29/EZ, najmanjom učestalošću utvrđenom u Prilogu I. ovoj Odluci kako bi se potvrdilo da drveni materijal za pakiranje udovoljava zahtjevima utvrđenima u točkama 2. i 8. odjeljka I. dijela A Priloga IV. Direktivi 2000/29/EZ.

Provjere zdravstvenog stanja bilja vrše se na točki ulaska u Uniju ili na mjestu odredišta utvrđenom u skladu s Direktivom Komisije 2004/103/EZ (4) koja se primjenjuje mutatis mutandis.

Članak 4.

Mjere u slučaju neudovoljavanja zahtjevima

Kada se kod provjere zdravstvenog stanja bilja iz članka 3. ustanovi da nije udovoljeno zahtjevima iz točaka 2. i 8. odjeljka I. dijela A Priloga IV. Direktivi 2000/29/EZ ili da je drveni materijal za pakiranje zaražen štetnim organizmima navedenima u dijelu A Priloga I. toj Direktivi, drveni materijal za pakiranje koji ne udovoljava zahtjevima predmetna država članica odmah se podvrgava jednoj od mjera iz članka 13.c stavka 7. te Direktive.

Članak 5.

Izvješćivanje

Ne dovodeći u pitanje Direktivu Komisije 94/3/EZ (5), države članice obavješćuju Komisiju o broju i rezultatima provjera zdravstvenog stanja bilja izvršenih u skladu s člancima 2. i 3. ove Odluke, pri čemu koriste obrazac za izvješćivanje iz Priloga II., i to do 31. listopada 2013. za razdoblje od 1. travnja 2013. do 30. rujna 2013., do 30. travnja 2014. za razdoblje od 1. listopada 2013. do 31. ožujka 2014., do 31. listopada 2014. za razdoblje od 1. travnja 2014. do 30. rujna 2014. i do 30. travnja 2015. za razdoblje od 1. listopada 2014. do 31. ožujka 2015.

Članak 6.

Preispitivanje

Ova se Odluka preispituje do 31. ožujka 2014.

Članak 7.

Stupanje na snagu i završetak primjene

Ova Odluka stupa na snagu 1. travnja 2013.

Ova se Odluka primjenjuje do 31. ožujka 2015.

Članak 8.

Adresati

Ova je Odluka upućena državama članicama.

Sastavljeno u Bruxellesu 18. veljače 2013. Za Komisiju Tonio BORG Član Komisije

(1) SL L 169, 10.7.2000., str. 1.

(2) SL L 256, 7.9.1987., str. 1.

(3) SL L 302, 19.10.1992., str. 1.

(4) SL L 313, 12.10.2004., str. 16.

(5) SL L 32, 5.2.1994., str. 37.

PRILOG I.

ODREĐENI PROIZVODI

Oznaka kombinirane nomenklature Naziv Učestalost provjera zdravstvenog stanja bilja (%) 2514 00 00 Škriljevac, uključujući grubo oblikovan ili samo rezan, piljenjem ili na drukčiji način, u blokove ili ploče pravokutnog (uključujući kvadratnog) oblika 90 2515 Mramor, travertin, ekozin i druge vrste vapnenačkog kamena za spomenike ili za građevinarstvo, specifične gustoće 2,5 ili veće, te alabaster, uključujući grubo oblikovan ili samo rezan, piljenjem ili na drukčiji način, u blokove ili ploče pravokutnog (uključujući kvadratnog) oblika 90 2516 Granit, porfir, bazalt, pješčenjak i drugi kamen za spomenike ili za građevinarstvo, uključujući grubo oblikovan ili samo rezan, piljenjem ili na drukčiji način, u blokove ili ploče pravokutnog (uključujući kvadratnog) oblika 90 6801 00 00 Kocke za pločnike, rubnjaci i ploče za pločnike, od prirodnog kamena (osim od škriljevca) 15 6802 Obrađeni kamen za spomenike ili građevine (osim škriljevca) i proizvodi od njih, osim proizvoda pod tarifnim brojem 6801; kockice za mozaik i slično, od prirodnog kamena (uključujući od škriljevca), na podlozi ili bez podloge; umjetno obojane granule, ljuskice i prah, od prirodnog kamena (uključujući od škriljevca) 15

PRILOG II.

OBRAZAC ZA IZVJEŠĆIVANJE